ଭୁବନେଶ୍ୱର, ସେପ୍ଟେମ୍ବର ୬ (ଲୋକାଲୱାୟାର): ଜାତୀୟ ପଶୁ ଆନୁବଂଶିକ ସମ୍ବଳ ବୁ୍ୟରୋ (ଏନବିଏଜିଆର) ଓଡିଶାର ମଣ୍ଡା ମଇଁଷି ପ୍ରଜାତିକୁ ଜାତୀୟ ସ୍ୱୀକୃତି ପ୍ରଦାନ କରିଛନ୍ତି ।
ମଣ୍ଡା ପ୍ରଜାତିକୁ ଦେଶର ୧୯ତମ ପ୍ରଜାତି ଭାବେ ଘୋଷଣା କରାଯାଇଛି । ଏହି ପ୍ରଜାତିର ମଇଁଷିଗୁଡିକ ସାଧାରଣତଃ କୋରାପୁଟ, ମାଲକାନଗିରି ଓ ନବରଙ୍ଗପୁର ଜିଲ୍ଲାରେ ଦେଖା ଯାଇଥାନ୍ତି ।
ଧୂସର ପାଉଁଶିଆ ଓ ଧୂସର ରଙ୍ଗର ମଇଁଷିଗୁଡିକ ଆକାରରେ ଛୋଟ ହେଲେ ହୃଷ୍ଟପୁଷ୍ଟ ।
ଉଭୟ ଅଣ୍ଡିରା ଓ ମାଈ ଚାଷ କାର୍ଯ୍ୟରେ ନିୟୋଜିତ ହୋଇଥାନ୍ତି । ଏହି ପ୍ରଜାତିର ମଇଁଷିଗୁଡିକୁ ସଂକ୍ରମଣଜନିତ ରୋଗ ହୋଇନଥାଏ ।
ଏମାନେ ପ୍ରତିକୂଳ ପରିସ୍ଥିତିରେ ରହିବା ସହ ପ୍ରଜନନ କ୍ଷମ ହୋଇପାରନ୍ତି ।
ଓଡିଶାରେ ଏବେ ଏହି ପ୍ରଜାତିର ସଂଖ୍ୟା ପ୍ରାୟ ୧ ଲକ୍ଷ ଥିବା ବେଳେ ମଇଁଷିଗୁଡିକ ଦୁଗ୍ଧ ଚାହିଦା ପୂରଣ କରିବା ସହ ଚାଷବାସରେ ସହାୟକ ହେଉଛନ୍ତି ।
ମଣ୍ଡା ମଇଁଷି ଥରକେ ଦୁଇରୁ ଅଢେଇ ଲିଟର କ୍ଷୀର ଦେଉଥିବା ବେଳେ ଏଥିରେ ଚର୍ବି ଅଂଶ ୮ ପ୍ରତିଶତ ଥାଏ ।
ତେବେ କିଛି ମଣ୍ଡା ମଇଁଷି ୪ ଲିଟର ପର୍ଯ୍ୟନ୍ତ କ୍ଷୀର ଦେଇଥାନ୍ତି । ୩ ବର୍ଷରେ ମାଈ ମଣ୍ଡା ମଇଁଷି ପ୍ରାପ୍ତ ବୟସ୍କା ହୋଇଥାଏ ।
୪ ବର୍ଷରେ ପ୍ରଜନନ କରିଥାଏ । ୨୦ ବର୍ଷ ହେବା ପର୍ଯ୍ୟନ୍ତ ଏହି ପ୍ରଜାତିର ମଇଁଷି ପ୍ରତି ଦେଢରୁ ଦୁଇ ବର୍ଷ ବ୍ୟବଧାନରେ ବାଛୁରୀ ଜନ୍ମ କରିଥାଏ ।
ଜାତୀୟ ମାନ୍ୟତା ପାଇବା ଫଳରେ ମଣ୍ଡା ମଇଁଷି ପ୍ରଜାତିର ସଂରକ୍ଷଣ ପାଇଁ ଉଭୟ କେନ୍ଦ୍ର ଓ ରାଜ୍ୟ ସରକାର ଉଦ୍ୟମ ଜାରି ରଖିବେ ।
ନୂତନ ପ୍ରଜନନ ପ୍ରକ୍ରିୟା ଦ୍ୱାରା ଏହି ପ୍ରଜାତିର ଉତ୍ପାଦନ କ୍ଷମତା ବୃଦ୍ଧି ପାଇବା ସହ କ୍ଷୀର, ଘିଅ, ଦହି ଆଦି ବିକି ଅଂଚଳବାସୀ ଜୀବିକାର୍ଜନ କରିପାରିବେ ।
ଓଡିଶା ପ୍ରାଣୀ ସମ୍ପଦ ବିକାଶ ବିଭାଗ ପକ୍ଷରୁ ଏହି ମଇଁଷି ପ୍ରଜାତି ବୀଜାଣୁ ଚିହ୍ନଟ କରାଯାଇ ଓଡିଶା କୃଷି ଓ ବୈଷୟିକ ବିଶ୍ୱବିଦ୍ୟାଳୟର ମିଳିତ ସହଯୋଗରେ ତକ୍ରାଳୀନ ବିଭାଗୀୟ ନିଦେ୍ର୍ଦଶକ ବିଷ୍ଣୁପଦ ସେଠି, ଆଇଏଏସ ଓ ପ୍ରାଣୀ ବଂଶାବଳୀ ବିଶେଷଜ୍ଞ ଡଃ ସୁଶାନ୍ତ କୁମାର ଦାଶଙ୍କ ନେତୃତ୍ୱରେ ସର୍ବେକ୍ଷଣ କରାଯାଇ ପ୍ରକଳ୍ପର ଫଳାଫଳ ଏନବିଏଜିଆରଙ୍କ ନିକଟରେ ଉପସ୍ଥାପିତ କରାଯାଇଥିଲା ।
ଭୁବନେଶ୍ୱର, ସେପ୍ଟେମ୍ବର ୨(ଲୋକାଲ ୱାୟାର): ଯେତେ ବଡ଼ ରୋଗ ଯେତେ ଅଧିକ ଟଙ୍କା ଦରକାର ।
ଯଦି ପାଖରେ ଟଙ୍କା ନଥିବ ତାହାଲେ ସବୁ ଜାଣିଶୁଣି ଚିକିତ୍ସା ଅଭାବରୁ ଜୀବନଟା ଚାଲିଯିବା ନଜିର ମଧ୍ୟ ରହିଛି ।
ସେଥିପାଇଁ କିଛି ଲୋକଙ୍କ ପାଇଁ ଟଙ୍କାର ମୂଲ୍ୟ ବି ବହୁତ ଅଧିକ । ଏମିତି ଜଣେ ରୋଗୀ ହେଉଛନ୍ତି ମାଗୁଣି ନାୟକ ।
ଯାହାଙ୍କ ପାଖରେ ଔଷଧ କିଣିବାକୁ ବି ଟଙ୍କା ନାହିଁ । ଘର ପୁରୀ ଜିଲ୍ଲା ଜଙ୍କିଜା ଗଡ଼ ସାହିରେ ।
ମାଗୁଣିଙ୍କ ଦୁଇଟି କିଡନୀ ୨୦୧୫ ମସିହାରୁ ଖରାପ ହୋଇଯାଇଛି । ସେତେବେଳେ ଏମସ୍ ହସ୍ପିଟାଲରେ ଚିକିତ୍ସା ବାବଦରେ ୩ରୁ ୫ଲକ୍ଷ୍ୟ ଟଙ୍କା ଖର୍ଚ୍ଚ କରିସାରିଥିଲେ ।
ଆଉ ଚିକିତ୍ସା ପାଇଁ ଅର୍ଥର ଅଭାବ ହେଲା । କିଛି ଉପାୟ ନପାଇ କ୍ୟାପିଟାଲ ହସ୍ପିଟାଲରେ ୨୦୧୮ରୁ ଚିକିତ୍ସିତ ହେଉଛନ୍ତି ।
ସପ୍ତାହକୁ ଦୁଇ ଥର ଡାଇଲେସିସ୍ ପାଇଁ ଆସୁଛନ୍ତି । ପୁରୀରୁ ଭୁବନେଶ୍ୱର ଯିବା ଆସିବାରେ ସପ୍ତାହରେ ୧୦୦୦ଟଙ୍କା ପାଖାପାଖି ମାଗୁଣିଙ୍କ ଖର୍ଚ୍ଚ ହୋଇଯାଉଛି ।
ଔଷଧ କିଣିବାକୁ ବି ପକେଟରେ ଟଙ୍କାଟିଏ ରହୁନି । ଏପଟେ ଘରେ ସ୍ତ୍ରୀ ଓ କଲେଜରେ ପଢ଼ୁଆ ପୁଅ ଅଛି ।
ଘରେ ରୋଜଗାରିଆ ଲୋକ କହିଲେ ଏକା ମାଗୁଣି । କିନ୍ତୁ ସ୍ୱାସ୍ଥ୍ୟ ଅବସ୍ଥା ଖରାପ ଯୋଗୁଁ ସେ ଆଉ କାମ ଧନ୍ଦା କରିପାରୁନାହାନ୍ତି ।
ବଞ୍ଚିବା ମରିବାକୁ ନେଇ ଜୀବନର ଦୋଛକି ଭିତରେ ସେ ପେଶି ହୋଇଯାଇଛନ୍ତି । ଅନେକ ଦିନ ଦେହ ଖରାପ ହେବା କାରଣରୁ ଯାହା ଜମି ବାଡ଼ି ଥିଲା ତାକୁ ବିକି ଭାଙ୍ଗି ଚିକିତ୍ସା ଓ ଘର ଖର୍ଚ୍ଚ ତୁଲାଉଛନ୍ତି ।
ବର୍ତ୍ତମାନ ଆଉ ସେ ସମାର୍ଥ୍ୟ ନାହିଁ କି ପାଖରେ ଅର୍ଥ ନାହିଁ । ବିକିବା ପାଇଁ ଯାହା ଘର ଖଣ୍ଡକ ଅଛି ସେତିକି ।
ମାଗୁଣିଙ୍କ କହିବା କଥା, ପିଲାଟି ଏବେ କଲେଜରେ ପଢ଼ୁଛି । ତାକୁ ଆଗକୁ ପଢ଼ାଇବା ପାଇଁ ଅର୍ଥ ନାହିଁ ।
ଏପଟେ ମୋ ଦେହ ବି ଅଧିକ ଖରାପ ହେବାରେ ଲାଗିଛି । ମାସକୁ ଔଷଧ ଖର୍ଚ୍ଚ ଉଠାଇ ପାରୁନି ।
ସପ୍ତାହରେ ଥରେ ହସ୍ପିଟାଲ ଆସିଲେ ଆର ଥରକୁ ଆଉ ଟଙ୍କା ହେଉନି ଆସିବାକୁ । କିଛି ଦିନ ଯଦି ବଞ୍ଚି ଯାଆନ୍ତି ତାହାଲେ ପୁଅ ବଡ଼ ହୋଇଯାଆନ୍ତା ।
ପୁଅ ହାତରେ ସଂସାର ଭାର ଲଦି ଦେଇ ଆର ପାରିକୁ ଚାଲି ଯିବି । କିନ୍ତୁ ଏବେ ବଞ୍ଚିବା ପାଇଁ ଅର୍ଥ ଦରକାର ।
କେହି ଯଦି ଔଷଧ ଖର୍ଚ୍ଚ ଉଠାଇବା ଲାଗି ସହଯୋଗ କରିବେ ତାହାଲେ ମୁଁ ଆଉ କିଛି ଦିନ ବଞ୍ଚି ଯିବି ।
ଭୁବନେଶ୍ୱର, ସେପ୍ଟେମ୍ବର ୨(ଲୋକାଲ ୱାୟାର): ରାଜ୍ୟରେ ବାଲ୍ୟ ବିବାହ ରୋକିବା ପାଇଁ ରାଜ୍ୟ ସରକାର ୨୦୧୯-୨୪ ରାଜ୍ୟସ୍ତରୀୟ ଆକ୍ସନ୍ ପ୍ଲାନ ପ୍ରସ୍ତୁତ କରିଛନ୍ତି ।
ମହିଳା ଏବଂ ଶିଶୁ ବିକାଶ ବିଭାଗ, ମିଶନ୍ ଶକ୍ତି ପକ୍ଷରୁ ବାଲ୍ୟବିବାହ ମୁକ୍ତ ପାଇଁ କାର୍ଯ୍ୟ ଆରମ୍ଭ ହୋଇଥିବା ବେଳେ ଡବ୍ଲୁ୍ୟସିଡି, ଏମଏସ୍ ଡିପାର୍ଟମେଣ୍ଟ, ୟୁନିସେଫ୍, ୟୁଏନଏଫପିଏ, ଆକ୍ସନ ଏଡ୍, ଓଏସସିପିସିଆର ପରି ଅନେକ ସଂସ୍ଥା ବାଲ୍ୟବିବାହକୁ ରୋକିବା ପାଇଁ ସହଯୋଗର ହାତ ବଢ଼ାଇଛନ୍ତି ।
ବହୁ ଦିନ ହେଲା ଏହି ସ୍ୱେଚ୍ଛାସେବୀ ଅନୁଷ୍ଠାନ ସହଯୋଗରେ ସ୍ଥାୟୀ ସଚେତନତା ଅଭିଯାନ ଯୋଗୁଁ ରାଜ୍ୟ ସରକାର ଏଭଳି ବିବାହକୁ ବହୁ ପରିମାଣରେ ହ୍ରାସ କରିବାରେ ସଫଳ ହୋଇ ପାରିଛି ।
ମେହେର୍ଦ୍ଦା ଆଇନ ବିଭାଗକୁ ଲେଖିଥିବା ଏକ ଚିଠିରେ ଉଲ୍ଳେଖ କରାଯାଇଛି ବହୁତ ବାଲ୍ୟ ବିବାହ ମନ୍ଦିରରେ ଅନୁଷ୍ଠିତ ହୋଇଥାଏ ।
ସେଥିପାଇଁ ମନ୍ଦିରର ଅଧିକାରୀ ଓ ପୁରୋହିତମାନେ ବିବାହ କାର୍ଯ୍ୟ ପାଇଁ ମନ୍ଦିରକୁ ଅନୁମତି ଦେବା ଆଗରୁ ସେମାନଙ୍କ ବୟସ ଯାଞ୍ଚ କରିବା ବାଧ୍ୟତାମୂଳକ କରାଯିବ ।
ଗତ ୨୦ ବର୍ଷ ମଧ୍ୟରେ ବାଲ୍ୟ ବିବାହ ସଂଖ୍ୟା ହ୍ରାସ କରିବାରେ ଓଡ଼ିଶା ସଫଳ ହୋଇଛି ।
୨୦୧୭ରେ ବିହାର, ଉତ୍ତରପ୍ରଦେଶ, ରାଜସ୍ଥାନ ଓ ପଶ୍ଚିମବଙ୍ଗ ଅପେକ୍ଷା ବାଲ୍ୟ ବିବାହକୁ ନିୟନ୍ତ୍ରଣ କରିବାରେ ଏହା ଭଲ ହୋଇଛି ।
୨୦୩୦ ସୁଦ୍ଧା ଓଡ଼ିଶାକୁ ବାଲ୍ୟ ବିବାହ ମୁକ୍ତ କରିବା ପାଇଁ ସ୍ୱତନ୍ତ୍ର ରଣନୀତି ପ୍ରସ୍ତୁତ କରାଯାଇଛି ।
ରାଜ୍ୟ ମହିଳା ଓ ଶିଶୁ ବିକାଶ ବିଭାଗ (ଡବ୍ଲୁସିଡ଼ି) ସଚିବ ପ୍ରମୋଦ କୁମାର ମେହେରର୍ଦ୍ଦା ପାଞ୍ଚଟି ବିଭାଗର ସଚିବମାନଙ୍କୁ ଚିଠି ଲେଖିଛନ୍ତି ।
ପ୍ରାଥମିକ ଭିତ୍ତିରେ ଏସ୍ ଆଣ୍ଡ ଏମଇ ବିଭାଗ ଷଷ୍ଠରୁ ଦ୍ୱାଦଶ ଶ୍ରେଣୀ ପାଠ୍ୟକ୍ରମରେ ଜୀବନ ଦକ୍ଷତା ଶିକ୍ଷାକୁ ଅନ୍ତର୍ଭୁକ୍ତ କରିବାକୁ କୁହାଯାଇଛି ।
ବିଦ୍ୟାଳୟ ପରିଚାଳନା କମିଟି ଠାରୁ ନିୟମିତ ବ୍ୟବଧାନରେ ପିଲାଙ୍କ ଉପସ୍ଥାପନା, ଡ୍ରପ ଆଉଟ୍ ଓ ଟ୍ରାକିଂ ସଂଗ୍ରହ କରିବା ।
ଅସୁରକ୍ଷିତ କିଶୋରୀ ବାଳିକାମାନଙ୍କୁ ଆବଶ୍ୟକ ସହାୟତା ପ୍ରଦାନ କରିବା । ଅନ୍ୱେଷା ଯୋଜନା ମାଧ୍ୟମରେ ଏହି ବାଳିକାମାନେ ଉଚ୍ଚଶିକ୍ଷା ଜାରି କରିବା ଲାଗି ସହରାଞ୍ଚଳରେ ଆବାସିକ ବ୍ୟବସ୍ଥା ଯୋଗାଇବା ପରି ଅନେକ ଯୋଜନା ହାତକୁ ନିଆଯାଇଛି ।
କରୋନା ମହାମାରୀ ଭିତରେ ବର୍ତ୍ତମାନ ସୁଦ୍ଧା ପ୍ରାୟ ୪୦୦୦ ଗାଁ ବାଲ୍ୟବିବାହ ମୁକ୍ତ ବୋଲି ଜିଲ୍ଲା ପ୍ରଶାସନ ଘୋଷଣା କରିଛନ୍ତି ।
ବାଲ୍ୟ ବିବାହକୁ ଶେଷ କରିବା ପାଇଁ ୨୪ ଅକ୍ଟୋବର ୨୦୧୯ରେ ରାଜ୍ୟରେ ନୂଆ ରଣନୀତି (୨୦୧୯-୨୪) ଆରମ୍ଭ କରିଥିଲା ।
ସହଭାଗୀ ବିଭାଗ ଓ ଜିଲ୍ଲାମାନଙ୍କର ସହଯୋଗରେ ଅନେକ ଅଭିନବ ପ୍ରୟାସ ଆରମ୍ଭ କରାଯାଇଛି ।
କାନ୍ଥରେ ହଁ ସ୍କୁଲ ଏବଂ ନା' ପିଲାଙ୍କ ବିବାହ କୁ ନେଇ ଚିତ୍ର କରାଯିବ । ଯେଉଁଥିରେ ବିଦ୍ୟାଳୟରେ ଏଭଳି ଚିତ୍ର ଆଙ୍କିବା ସହ ବାଲ୍ୟ ବିବାହ ପ୍ରସଙ୍ଗରେ ଆଲୋଚନା ଆରମ୍ଭ କରାଯିବ ।
ବାଲ୍ୟବିବାହକୁ ନେଇ ସଚେତନତା ତୀବ୍ର କରାଯିବ । ଓଡ଼ିଶା ଦକ୍ଷତା ବିକାଶ ପ୍ରତି ଜିଲ୍ଲାରୁ ୧୬ରୁ ୧୯ ବର୍ଷର ଅତି କମରେ ୧୦୦୦ ବାଳିକାଙ୍କୁ ବିକାଶ ମିଶନ୍ ଓ ସୁଦର୍ଶନ ଯୋଜନାରେ ଯୋଡିବା ।
ଝିଅମାନଙ୍କ ପାଇଁ ପୃଥକ ଶୌଚାଳୟ, ନିରାପଦ ପରିବହନ, ଛାତ୍ରବୃତ୍ତି ଅଭିଯାନ ଏବଂ ବିଦ୍ୟାଳୟରେ କ୍ୟାରିୟର ପରାମର୍ଶ ଭଳି ସୁବିଧାରେ ଉନ୍ନତ ପ୍ରବେଶ ମାଧ୍ୟମରେ ବିଦ୍ୟାଳୟରେ କାମ କରିବ ।
ସେହିଭଳି ବାଲ୍ୟ ବିବାହରୁ ଉଦ୍ଧାର ହୋଇଥିବା ତଥା ଅନାଥ, ଏକକ ପିତାମାତା କିଶୋରୀ ବାଳିକା ମାନଙ୍କୁ କସ୍ତୁରବା ଗାନ୍ଧୀ ବାଳିକା ବିଦ୍ୟାଳୟ ଯୋଜନା ମାଧ୍ୟମରେ ସହାୟତା କରାଯାଇପାରିବ ।
ଡବ୍ଲୁସିଡି ବିଭାଗର ସଚିବ କହିଛନ୍ତି, ବାଲ୍ୟ ବିବାହରୁ ଉଦ୍ଧାର ହୋଇଥିବା ଶିଶୁ ଓ କିଶୋରମାନଙ୍କ ତାଲିକା ସମ୍ପୃକ୍ତ ଜିଲ୍ଲା ପ୍ରଶାସନ ଦ୍ୱାରା ପ୍ରଦାନ କରାଯାଇପାରିବ ।
ଜିଲ୍ଲାପାଳଙ୍କ ଅଧ୍ୟକ୍ଷତାରେ 'କିଶୋର ସଶକ୍ତିକରଣ ଏବଂ ବାଲ୍ୟ ବିବାହକୁ ସମାପ୍ତ କରିବା' ଉପରେ ଟାସ୍କଫୋର୍ସ ଏହାକୁ ତଦାରଖ କରିବା ଉଚିତ ।
ଭୁବନେଶ୍ୱର, ସେପ୍ଟେମ୍ବର ୨ (ଲୋକାଲୱାୟାର): ବିଶ୍ୱବିଦ୍ୟାଳୟ ର୍ୟାଙ୍କିଂରେ କିଟ୍ ବିଶ୍ୱବିଦ୍ୟାଳୟ ଉଲ୍ଲେଖନୀୟ ପ୍ରଦର୍ଶନ କରିଛି ।
ଗୁରୁବାର ପ୍ରକାଶିତ ଟାଇମ୍ସ ହାୟର ଏଜୁକେସନ ବିଶ୍ୱ ର୍ୟାଙ୍କିଂ-୨୦୨୨ରେ କିଟ୍ ୨ ଶହ ର୍ୟାଙ୍କିଂ ଉନ୍ନୀତ ହୋଇ ୮୦୦+ରେ ରହିଛି ।
ଇଞ୍ଜିନିୟରିଂରେ କିଟ୍ ବିଶ୍ୱବିଦ୍ୟାଳୟ ପୂର୍ବବର୍ଷ ୬ ଶହ ସ୍ଥାନରେ ଥିବା ବେଳେ ଚଳିତ ବର୍ଷ ଏଥିରେ ଉନ୍ନତି ହୋଇଛି ।
ସେହିପରି ଭେଲୋର ଇନଷ୍ଟିଚୁ୍ୟଟ ଅଫ ଟେକ୍ନୋଲଜି, ଅମ୍ରିତା ବିଶ୍ୱ ବିଦ୍ୟାପୀଠମ ଓ ଏନଆଇଟି ରାଉରକେଲା ଭଳି ପ୍ରମୁଖ ଅନୁଷ୍ଠାନ ସେମାନଙ୍କ ପୂର୍ବବର୍ଷ ର୍ୟାଙ୍କିଂ ୮୦୦+ ବଜାୟ ରଖିଛନ୍ତି ।
< ଚଳିତ ବର୍ଷର ଟାଇମ୍ସ ର୍ୟାଙ୍କିଂ ଅନୁଯାୟୀ କିଟ୍ କେବଳ ଓଡିଶାର ଶିକ୍ଷାନୁଷ୍ଠାନଗୁଡିକ ମଧ୍ୟରେ ପ୍ରଥମ ସ୍ଥାନରେ ରହିନାହିଁ ବରଂ ପୂର୍ବ ଭାରତର ଡିମ୍ଡ ବିଶ୍ୱବିଦ୍ୟାଳୟଗୁଡିକ ମଧ୍ୟରେ ପ୍ରଥମ ସ୍ଥାନରେ ରହିବାର ଗୌରବ ଅର୍ଜନ କରିଛି । କିଟ୍ ବିଶ୍ୱବିଦ୍ୟାଳୟର ୨୮ଟି ପାଠ୍ୟକ୍ରମକୁ ହିସାବକୁ ନିଆଯାଇ ର୍ୟାଙ୍କିଂ କରାଯାଇଛି । ଏହି ସଫଳତା ପାଇଁ କିଟ୍- କିସ୍ ପ୍ରତିଷ୍ଠାତା ଅଚୁ୍ୟତ ସାମନ୍ତ ବିଶ୍ୱବିଦ୍ୟାଳୟର ସମସ୍ତ ଅଧ୍ୟାପକ, ଅଧ୍ୟାପିକା, କର୍ମଚାରୀ ଓ ଛାତ୍ରଛାତ୍ରୀଙ୍କ ମିଳିତ ପ୍ରଚେଷ୍ଟାକୁ ଶ୍ରେୟ ଦେଇଛନ୍ତି । ଅଳ୍ପ ଦିନର ବିଶ୍ୱବିଦ୍ୟାଳୟ ହୋଇଥିଲେ ମଧ୍ୟ ଦେଶର ପ୍ରତିଷ୍ଠିତ ଆଇଆଇଟି ଓ ଏନଆଇଟି ଭଳି ସରକାରୀ ଓ ପ୍ରତିଷ୍ଠିତ ଘରୋଇ ବିଶ୍ୱବିଦ୍ୟାଳୟ ସହ ସମକକ୍ଷ ହୋଇ କିଟ୍ ଉତମ ପ୍ରଦର୍ଶନ ଜାରି ରଖିଛି । ଏହା ହିଁ କିଟର ସଫଳତା ବୋଲି ପ୍ରତିଷ୍ଠାତା ଅଚ୍ୟୁତ ସାମନ୍ତ କହିଛନ୍ତି ।
ଭୁବନେଶ୍ୱର, ସେପ୍ଟେମ୍ବର ୦୨ (ଲୋକାଲ ୱାୟାର):ଓଡ଼ିଶାର ବିଦ୍ୟୁତ୍ କ୍ଷତ୍ରରେ ଖାଲି ଥିବା ସ୍ଥାୟୀ ପଦବିରେ ସ୍ଥାୟୀ ନିଯୁକ୍ତି ବଦଳରେ ବର୍ଷ ବର୍ଷ ଧରି ଆଉଟ୍ସୋର୍ସ ଓ ଠିକାରେ କାର୍ଯ୍ୟରତ ସମସ୍ତ ବିଦ୍ୟୁତ୍ ଶ୍ରମିକ କର୍ମଚାରୀ ମାନଙ୍କୁ କିପରି ଥଇଥାନ କରାଯିବ ସେ ନେଇ ଏକ ବିକ୍ଷୋଭ ଆଜି ପଶ୍ଚିମ ଓଡ଼ିଶା ଟାଟା ପାୱାର ଅଧୀନରେ ହୋଇ ଏକ ଦାବି ପତ୍ର ଟାଟା କର୍ତୃପକ୍ଷଙ୍କୁ ପ୍ରଦାନ କରାଯାଇଛି ।
ଏଥି ସହ ଆଗାମୀ ଦିନରେ ଟାଟା ପାୱାର ଦ୍ବାରା ପରିଚାଳିତ ଅନ୍ୟ ଚାରୋଟି ଅନ୍ୟ ବିଦ୍ୟୁତ୍ ବିତରଣ କମ୍ପାନୀରେ ସେ ନେଇ ବିଭିନ୍ନ ପ୍ରକାରର ଆନ୍ଦୋଳନାତ୍ମକ କାର୍ଯ୍ୟର ବିବରଣୀକୁ ନେଇ ଆଜି ଓଡ଼ିଶାର ଶକ୍ତି ମନ୍ତ୍ରୀ କ୍ୟାପଟେନ ଦିବ୍ୟଶଙ୍କର ମିଶ୍ରଙ୍କ ସହ ଓଡ଼ିଶା ବିଦ୍ୟୁତ୍ କର୍ମଚାରୀ ମହାସଂଘର ସଭାପତି ମାନ୍ୟବର ସାଂସଦ ସୁବାସ ସିଂହ, କାର୍ଯ୍ୟକାରୀ ସଭାପତି ରାଜୀବ ମହାନ୍ତି ଓ ସାଧାରଣ ସମ୍ପାଦକ ଅମର ଯୁମର୍ ପ୍ରତାପ ସିଂ ଙ୍କର ଏକ ଉଚ୍ଚ ସ୍ତରୀୟ ବୈଠକ ଅନୁଷ୍ଠିତ ହୋଇଯାଇଛି ।
ଏହି ଅବସରରେ ଏକ ପୂର୍ଣ୍ଣାଙ୍ଗ ରୂପ ରେଖା ପ୍ରସ୍ତୃତ୍ କରିବା ସହ ଏକ ବିସ୍ତୃତ ଆଲୋଚନା ହୋଇଛି ।
ଆଶା, ଆଗାମୀ ଦିନର ଏହି ପ୍ରୟାସ ସଫଳତା ହାସଲ କରି ଅସ୍ଥାୟୀ ବିଦ୍ୟୁତ୍ ଶ୍ରମିକ କର୍ମଚାରୀ ମାନଙ୍କ କର୍ମମୟ ଭବିଷ୍ୟତକୁ ସୁନିଶ୍ଚିତ କରିବ ।
ଭୁବନେଶ୍ୱର, ସେପ୍ଟେମ୍ବର ୧(ଲୋକାଲ ୱାୟାର): ଖ୍ୟାତନାମା ଚଳଚ୍ଚିତ୍ର ନିର୍ମାତା ନୀଳମାଧବ ପଣ୍ଡା 'ଆଇ ଆମ୍ କଲାମ୍' ଶିଶୁ ଚଳଚ୍ଚିତ୍ରରୁ ପ୍ରସିଦ୍ଧି ହାସଲ କରିଥିଲେ ।
ତାଙ୍କର କାର୍ଯ୍ୟ ସମାନ ରୂପେ ପରିବେଶ ଓ ଶିଶୁମାନଙ୍କ ସମସ୍ୟା କେନ୍ଦ୍ରିତ । ସେ ନିଜର ଆଉ ଏକ ପ୍ରକଳ୍ପକୁ ନେଇ ଉତ୍ସାହିତ ଅଛନ୍ତି, ଯେଉଁଥିରେ ଜଣେ ଶିଶୁଙ୍କୁ ମୁଖ୍ୟ ଚରିତ୍ରରେ ଦେଖିବାକୁ ମିଳିବ ।
ଏଭଳି କାହାଣୀ ଉପରେ ନିଜର ରୁଚି ପ୍ରସଙ୍ଗରେ ସେ କହିଛନ୍ତି, ଭାରତ ହେଉଛି ଏକ ରାଷ୍ଟ୍ର ଯେଉଁଠାରେ ପିଲାମାନଙ୍କ ସଂଖ୍ୟା ୨୮.୬ ପ୍ରତିଶତ ରହିଛି ।
ତଥାପି ଆମ ପାଖରେ ଶିଶୁ କୈନ୍ଦ୍ରିକ କିମ୍ବା ସେମାନଙ୍କ ସମସ୍ୟା ଗୁଡ଼ିକ ଉପରେ ଆଲୋକପାତ କରୁଥିବା ଖୁବ୍ କମ୍ ଚଳଚ୍ଚିତ୍ର ରହିଛି ।
ଏହି ଚଳଚ୍ଚିତ୍ରର ନିଦେ୍ର୍ଦଶକ ଅନୁଜ ତ୍ୟାଗି ଡେବୁ୍ୟ କରିବେ । ତାଙ୍କର ଏହି ଚଳଚ୍ଚିତ୍ର 'ବିଶ୍ୱ' ଜଣେ ଦୃଷ୍ଟିହୀନ ବାଳକଙ୍କ ଜୀବନ ଓ ସେ କିଭଳି ଚିଲିକା ହ୍ରଦ କୂଳରେ ଥିବା ଏକ ଗ୍ରାମର ହିରୋ ହୋଇପାରୁଛନ୍ତି ତାହା ଉପରେ ପର୍ଯ୍ୟବେଷିତ ।
ଏହି ଚଳଚ୍ଚିତ୍ରରେ ଲୋକପ୍ରିୟ ଅଭିନେତା ବିନୟ ପାଠକ, ଯଗ୍ୟ ଭାସିନ୍, ସାରିବ ହାସିମ୍ ଓ ଜାତୀୟ ପୁରସ୍କାର ବିଜେତା ଅଭିନେତ୍ରୀ ଉଷା ଯାଦବ ପ୍ରମୁଖ ଭୂମିକାରେ ନଜର ଆସିବେ ।
'ବିଶ୍ୱ' ଚଳଚ୍ଚିତ୍ରକୁ ଲକଡାଉନ୍ ଆରମ୍ଭ ହେବା ପୂର୍ବରୁ ସମ୍ପୂର୍ଣ୍ଣ ରୂପେ ଓଡ଼ିଶାର ସୌନ୍ଦର୍ଯ୍ୟତା ମଧ୍ୟରେ ସୁଟ୍ କରାଯାଇଛି ।
ଏହି ଚଳଚ୍ଚିତ୍ର ପ୍ରତିଷ୍ଠିତ ବଷ୍ଟର ଫିଲ୍ମ ଫେଷ୍ଟିଭାଲରେ ପ୍ରଦର୍ଶିତ ହେବା ପାଇଁ ପ୍ରସ୍ତୁତ ରହିଛି ।
ଏ ସମ୍ପର୍କରେ ନୀଳମାଧବ କହିଛନ୍ତି, ପିଲାମାନଙ୍କ ପ୍ରସଙ୍ଗ ଉପରେ ଚଳଚ୍ଚିତ୍ର ସବୁବେଳେ ତାଙ୍କ କ୍ୟାରିୟରର ସବୁଠାରୁ ଗୁରୁତ୍ୱପୂର୍ଣ୍ଣ ଅଂଶ ଭାବେ ରହିଆସିଛି । ନିଜର ଡେବୁ୍ୟ ଫିଲ୍ମ ସମ୍ପର୍କରେ ନିଦେ୍ର୍ଦଶକ ଅନୁଜ ତ୍ୟାଗି କହିଛନ୍ତି, ବିଶ୍ୱ ହେଉଛି ଏକ ଛୋଟ ଦୃଷ୍ଟିହୀନ ବାଳକର କାହାଣୀ ।
ଭୁବନେଶ୍ୱର, ସେପ୍ଟେମ୍ବର ୧(ଲୋକାଲ ୱାୟାର): ସମସ୍ତ ବାଂଶୁରୀ ବାଦକଙ୍କ ପ୍ରଥମ ଗୁରୁ ହେଉଛନ୍ତି ଭଗବାନ ଶ୍ରୀକୃଷ୍ଣ ।
ଭଗବାନଙ୍କ ଜନ୍ମ ଦିନରେ ତାଙ୍କୁ ସ୍ୱତନ୍ତ୍ର ଭେଟି ଦେବା ପାଇଁ ଭୁବନେଶ୍ୱର ଘାଟିକିଆରେ ଥିବା ବୃନ୍ଦାବନ ଗୁରୁକୂଳ ଭିତରେ ଆରମ୍ଭ ହୋଇଛି ବାଂଶୁରୀ ବାଦନ ।
ଦୀର୍ଘ ବର୍ଷ ହେଲା ଏହି ପରମ୍ପରାକୁ ପାଳି ଆସୁଛନ୍ତି ଗୁରୁକୂଳର ଶୀର୍ଷମାନେ । ଚଳିତ ବର୍ଷ ଶ୍ରୀକୃଷଙ୍କ ଜନ୍ମଦିନ ଅବସରରେ ସେପ୍ଟେମ୍ବର ୧ତାରିଖ(ବୁଧବାର)ରୁ ୨ ସେପ୍ଟେମ୍ବର ସନ୍ଧ୍ୟା ୬ଟା ଯାଏ ଚାଲିବ ବାଂଶୁରୀ ବାଦନ କାର୍ଯ୍ୟକ୍ରମ ।
ଶାସ୍ତ୍ରୀୟ ସଙ୍ଗୀତ ଉଦଜୀବିତ କରିବା ସହ ଲୋପ ପାଇ ଯାଉଥିବା ସଂସ୍କୃତିକୁ ବଞ୍ଚାଇ ରଖିବା ପାଇଁ ଗୁରୁକୂଳର ଏହା ଏକ ଭିନ୍ନ ପ୍ରୟାସ ।
ଏହି କାର୍ଯ୍ୟକ୍ରମରେ ୧୦ଟି ରୁ ଅଧିକ ରାଗ ପରିବେଷଣ କରାଯିବ । ପ୍ରତିପ୍ରହରରେ ରାଗ ପରିବର୍ତ୍ତନ ହେବ ।
ୟମନ୍ ରାଗରୁ ଆରମ୍ଭ ହୋଇ ବିହାର ରାଗ, ଦରବାରୀ ରାଗ, ବୈରାଗୀ ରାଗ, ଭୈରବ ରାଗ, ଗୁଜରିତୋଡ ରାଗ ଓ ମଧୁବନୀ ପରି ଅନେକ ରାଗ ପରିବେଷଣ କରାଯିବ । ଏହି ବାଂଶୁରୀ ବାଦନରେ ୧୦ଜଣ ଶିଷ୍ୟ ଅଂଶଗ୍ରହଣ କରିଛନ୍ତି ।
ଏମାନଙ୍କ ଭିତରେ ବଂଶୀବାଦକ ମୁମ୍ବାଇର ପଣ୍ଡିତ ରୂପକ କୁଲକର୍ଣ୍ଣି, ଦିଗବିଜୟ ସିଂହ ଚୌହାନ୍, ଅଙ୍କିତ ମହାରଣା, ମଧୁ ଚପାଇ, ବାଲା ସୁବ୍ରମଣ୍ୟମ୍ ଭରଦ୍ୱାଜ, ଆନା, ସମୃଦ୍ଧ, ନିବୀର ଦେବ ଶର୍ମା, ଅନଷୁଲ, ଶୁଭମ୍, ରୁପମ୍ ପ୍ରମୁଖ ବଂଶୀ ବଜାଇଥିଲେ ।
ବିଭିନ୍ନ ରାଜ୍ୟର ବଂଶୀବାଦକଙ୍କୁ ଗୋଟିଏ ସ୍ଥାନରେ ବାଂଶୁରୀ ବଜାଉଥିବାର ଦୃଶ୍ୟ ଦେଖିବାକୁ ପାଇବେ ।
ସୋସିଆଲ ମିଡ଼ିଆରେ ଏହାକୁ ଦେଖିବାର ବ୍ୟବସ୍ଥା କରାଯାଇଛି । ଭୁବନେଶ୍ୱରରେ ଅନ୍ୟ ସ୍ଥାନରୁ ଲୋକମାନେ ଆସି ଏହି କାର୍ଯ୍ୟକ୍ରମର ମଜା ନେବେ ।
ଉତ୍ସବରେ ଉପସ୍ଥିତ ଥିବା ବଂଶୀବାଦକ ମୁମ୍ବାଇର ପଣ୍ଡିତ ରୂପକ କୁଲକର୍ଣ୍ଣି ବଂଶୀବାଦନ ଓ ଶ୍ରୀକୃଷ୍ଣଙ୍କୁ ନେଇ ଥିବା ସ୍ୱତନ୍ତ୍ର ଅନୁଭୂତି ବଖାଣିଥିଲେ ।
ଦ୍ୱାରିକାରେ ଭଗବାନ ଶ୍ରୀକୃଷ୍ଣ ମୂର୍ତ୍ତି ସାମ୍ନାରେ ବଂଶୀ ବାଦନ କରିବା ସମୟରେ ଘଟିଥିବା କିଛି ଅଲୌକିକ ଘଟଣା ବିଷୟରେ ଆଲୋଚନା କରିଥିଲେ ।
ଗଞ୍ଜାମ, ସେପ୍ଟେମ୍ବର ୦୧ (ଲୋକାଲ ୱାୟାର):ବ୍ରହ୍ମପୁର ସ୍ଥିତ ଖଲ୍ଲିକୋଟ ବିଶ୍ୱବିଦ୍ୟାଳୟର ବିକାଶାର୍ଥେ 'ମୋ କଲେଜ ଅଭିଯାନ' ମାଧ୍ୟମରେ ୫ଲକ୍ଷ ଟଙ୍କାର ଚେକ୍ ପ୍ରଦାନ କରିଛନ୍ତି ସଂପୃକ୍ତ ଶିକ୍ଷାନୁଷ୍ଠାନର ପୁରାତନ ଛାତ୍ର ତଥା ବରିଷ୍ଠ ଚାଟାର୍ଡ ଆକାଉଣ୍ଟାଣ୍ଟ ଅରୁଣ କୁମାର ସାବତ।
ସରକାରଙ୍କ ବ୍ୟବସ୍ଥା ଅନୁଯାୟୀ ଉକ୍ତ ଶିକ୍ଷାନୁଷ୍ଠାନର ବିକାଶ ପାଇଁ 'ମୋ କଲେଜ ଅଭିଯାନ' ଦ୍ବାରା ଏହି ଟଙ୍କା ସହିତ ୨ଗୁଣା ରାଶି ଅର୍ଥାତ୍ ୧୫ ଲକ୍ଷ ଟଙ୍କା ଯୋଗାଇ ଦିଆଯିବ।
'ମୋ କଲେଜ ଅଭିଯାନ' ରେ ସାମିଲ ହୋଇ ଆଗାମୀ ପିଢିର ସ୍ୱପ୍ନ ଓ ଭବିଷ୍ୟତକୁ ସାକାର କରିବା ଦିଗରେ ତାଙ୍କର ଏ ଅବଦାନ ପ୍ରତି ମୁଁ ଅଶେଷ କୃତଜ୍ଞତା ଜ୍ଞାପନ କରୁଛି ବୋଲି ଚେକ ଗ୍ରହଣ କରି ଏହା କହିଛନ୍ତି ମୋ କଲେଜ ଅଧକ୍ଷ ଆକାଶ ଦାସ ନାୟକ ।
ଏହି ଅବସରରେ ଆକାଶ କହିଛନ୍ତି, ଶ୍ରୀ ସାବତଙ୍କ ଭଳି ଅନ୍ୟମାନେ ମଧ୍ଯ ଏଥି ପ୍ରତି ଆଗ୍ରହ ପ୍ରକାଶ କରନ୍ତୁ ବୋଲି ଅନୁରୋଧ କରୁଛି।
ଭୁବନେଶ୍ୱର, ସେପ୍ଟେମ୍ବର ୦୧ (ଲୋକାଲ ୱାୟାର):ରାଜ୍ୟ ସଂସ୍କୃତି ବିଭାଗ ଆନୁକୂଲ୍ୟରେ ଆଜି ଆଜାଦିକ ଅମୃତ ମହୋତ୍ସବ ଉପଲକ୍ଷେ ଉତ୍କଳ ସଂଗୀତ ମହାବିଦ୍ୟାଳୟ ପକ୍ଷରୁ ମାସିକ କାର୍ଯ୍ୟକ୍ରମ ସଂଗୀତାୟନରେ ସ୍ୱତନ୍ତ୍ର ଦେଶାତ୍ମକ ସଂଗୀତ କାର୍ଯ୍ୟକ୍ରମ ଅନୁଷ୍ଠିତ ହୋଇଯାଇଛି ।
ଏହି ମନୋଜ୍ଞ ସଂଗୀତ କାର୍ଯ୍ୟକ୍ରମକୁ ଉତ୍କଳ ସଂସ୍କୃତି ବିଶ୍ୱବିଦ୍ୟାଳୟ ପିଜି କାଉନସିଲ ମୁଖ୍ୟ ତଥା ମର୍ଦ୍ଦଳ ଗୁରୁ ଡ. ଜଗନ୍ନାଥ କୁଅଁର ଏବଂ ପ୍ରଖ୍ୟାତ କଣ୍ଠଶିଳ୍ପୀ ଗୁରୁ ସୁକାନ୍ତ କୁମାର କୁଣ୍ଡ ଅତିଥି ଭାବେ ଯୋଗଦେଇ କାର୍ଯ୍ୟକ୍ରମକୁ ଆନୁଷ୍ଠାନିକ ଭାବେ ଉଦଘାଟନ କରିଥିଲେ ।
ମହାବିଦ୍ୟାଳୟର ଅଧକ୍ଷ ଗୁରୁ ଡ. ବିଜୟ କୁମାର ଜେନା ଉପସ୍ଥିତ ଥିଲେ । ପ୍ରାରମ୍ଭରେ ଗୁରୁ ଶ୍ରୀ ଜେନା ବନ୍ଦେ ମାତରଂ ଗାନ କରିଥିଲେ ।
ପରେ ପରେ ଗୁରୁ ପ୍ରଦୀପ ଦାସ ଆର୍ଯ୍ୟଭୂମି ମାତୃଭୂମି, ଗୁରୁ ଚନ୍ଦନ ଜେନା କର ଚାଲେ ହମ ଫିଦା, ବସୁନ୍ଧରା ପରିଡା ଜନ୍ମଭୂମି ମା ଗୋ ତୋର, ମନ୍ଦାକିନୀ ଦଳାଇ ବିନ୍ଦୁ ବିଞ୍ଚନା, ବୈଷ୍ଣବି ଘୋଷ ୟେ ମେରେ ବତନ, ଶ୍ୱେତପଦ୍ମା ମହାରଣା ଜୟଦେବୀ ଜନ୍ମଭୂମି, ଦୁର୍ଗେଶ ପଣ୍ଡା ଶୁଭ ସକାଳର ଶଙ୍ଖ ନାଦରେ, ଶ୍ବେତାଲିନା ପଣ୍ଡା ସୁନ୍ଦର ମୋ ଜନମ ଭୂଇଁ, ସୋନାଲି ଓଝା ଏଠି ସଞ୍ଜ ଆସେ, ସକାଳ ଆସେ ଗାନ କରିଥିଲେ ।
ସମସ୍ତ ଶିଳ୍ପୀମାନଙ୍କର ଶିହରଣ ଭରା ଉପସ୍ଥାପନାରେ ପ୍ରକମ୍ପିତ ହୋଇଥିଲା ସଂଗୀତ ମହାବିଦ୍ୟାଳୟ ପ୍ରେକ୍ଷାଳୟ ।
ପ୍ରତ୍ୟେକ ଗୀତ ଶ୍ରୋତା ଓ ଦର୍ଶକ ମାନଙ୍କ ମନରେ ଅପୂର୍ବ ରୋମାଞ୍ଚ ସୃଷ୍ଟି କରିଥିଲା ।
କାର୍ଯ୍ୟକ୍ରମରେ ବାଦ୍ୟଶିଳ୍ପୀ ଭାବରେ ଶ୍ରୀନିବାସ ଶତପଥି, ଚିନ୍ତାମଣି ମିଶ୍ର, ଶିବନାରାୟଣ ମହାନ୍ତି, ପ୍ରମୋଦ କୁମାର ସାହୁ ସହଯୋଗିତା କରିଥିଲେ ।
ଇଂ. ଶ୍ରୀନିବାସ ଘଟୁଆରୀ କାର୍ଯ୍ୟକ୍ରମ ପରିଚାଳନା କରିଥିଲେ ।ଶେଷରେ ଅଧକ୍ଷ ଡ ଜେନା ଧନ୍ୟବାଦ ଦେଇଥିଲେ ।
ଢେଙ୍କାନାଳ, ଅଗଷ୍ଟ ୩୧(ଲୋକାଲ ୱାୟାର): ସମାଜର ବିକାଶରେ ଗୋଷ୍ଠୀ ଗଣମାଧ୍ୟମର ଭୂମିକା ବେଶ୍ ଗୁରୁତ୍ୱପୂର୍ଣ୍ଣ ।
ବିକାଶର ପ୍ରବାହକୁ ଆଗେଇନେବା ତଥା ବିକାଶର ପଥରେ ତୃଣମୂଳସ୍ତରର ଲୋକଙ୍କୁ ସିଧାସଳଖ ଯୋଡ଼ିବା ଦିଗରେ ଗୋଷ୍ଠୀ ଗଣମାଧ୍ୟମ ବେଶ୍ ସହାୟକ ହୋଇଥାଏ ବୋଲି କହିଛନ୍ତି ହାଇଦ୍ରାବାଦ ବିଶ୍ୱବିଦ୍ୟାଳୟର ଯୋଗାଯୋଗ ବିଭାଗ ପ୍ରଫେସର ଡ. କାଞ୍ଚନ କେ ମଲିକ ।
ଭାରତୀୟ ଜନ ସଞ୍ଚାର ସଂସ୍ଥାନ (ଆଇଆଇଏମସି) ଢେଙ୍କାନାଳ ପକ୍ଷରୁ ଅନୁଷ୍ଠିତ ହୋଇଛି ଷଷ୍ଠ ପ୍ରଫେସର କେ.ଏମ୍. ଶ୍ରୀବାସ୍ତବ ସ୍ମାରକୀ ବକ୍ତୃତା ।
ଗୁଗୁଲ୍ ମିଟ୍ ମାଧ୍ୟମରେ ହୋଇଥିବା ଏହି କାର୍ଯ୍ୟକ୍ରମରେ ଯୋଗଦେଇ ଡ. କାଞ୍ଚନ 'ଗୋଷ୍ଠୀ ଗଣମାଧ୍ୟମଃ ସ୍ଥାନୀୟ ଲୋକଙ୍କ ସ୍ୱର' ଉପରେ ବକ୍ତୃତା ଦେଇଛନ୍ତି ।
ସେ କହିଛନ୍ତି, ଭାରତ ପରି ବିକାଶଶୀଳ ଦେଶରେ ଗୋଷ୍ଠୀ ଗଣମାଧ୍ୟମ ବା କମୁ୍ୟନିଟି ମିଡିଆର ବଡ଼ ଭୂମିକା ରହିଛି ।
ବିଶେଷତଃ ଏହା ଗ୍ରାମୀଣ ଲୋକ ଏବଂ ତଥାକଥିତ ପଛୁଆ ଅଞ୍ଚଳର ଲୋକଙ୍କ ସାମଗ୍ରିକ ବିକାଶ କରିବାରେ ସାହାଯ୍ୟ କରେ ।
ବର୍ତ୍ତମାନର ଡିଜିଟାଲ୍ ଯୁଗରେ ମଧ୍ୟ ଗୋଷ୍ଠୀ ବେତାରର ଆଦର ଅନେକ ସ୍ଥାନରେ ଦେଖିବାକୁ ମିଳୁଛି ।
ବହୁ ଅଞ୍ଚଳରେ ଗୋଷ୍ଠୀ ବେତାର କେନ୍ଦ୍ରରେ ମହିଳାମାନେ ନିଜେ କାର୍ଯ୍ୟକ୍ରମ ପ୍ରସ୍ତୁତ କରୁଛନ୍ତି ଏବଂ ବେତାର କେନ୍ଦ୍ରର ପରିଚାଳନା କରୁଛନ୍ତି ।
ଏହା ନିଶ୍ଚିତ ଭାବରେ ଏକ ପ୍ରେରଣା । ବିଭିନ୍ନ ପ୍ରସଙ୍ଗରେ ଲୋକଙ୍କୁ ସଚେତନ କରିବା, ବିପତ୍ତିର ମୁକାବିଲା ପାଇଁ ନିଜକୁ ପ୍ରସ୍ତୁତ କରିବା ତଥା ବିକାଶରେ ସାଧାରଣ ଲୋକଙ୍କ ଭାଗିଦାରୀ ଆଦି ଗୋଷ୍ଠୀ ଗଣମାଧ୍ୟମ ଯୋଗୁଁ ହିଁ ଠିକଣା ଭାବେ ପ୍ରତିପାଦନ ହୋଇପାରୁଛି ।
ଡ. କାଞ୍ଚନ ବର୍ତ୍ତମାନ ସମୟର କୋଭିଡ୍-୧୯ର କିଛି ଉଦାହରଣ ଦେଇଛନ୍ତି ।
ସ୍ୱାଗତ ଭାଷଣ ପ୍ରଦାନ କରି ଆଇଆଇଏମ୍ସି ଢେଙ୍କାନାଳର ଆଞ୍ଚଳିକ ନିଦେ୍ର୍ଦଶକ ଡ. ମୃଣାଳ ଚାଟାର୍ଜୀ କହିଛନ୍ତି, ସାମ୍ବାଦିକତା ଓ ଗଣ ଯୋଗାଯୋଗ ଶିକ୍ଷା କ୍ଷେତ୍ରରେ ପ୍ରଫେସର କେ.ଏମ୍. ଶ୍ରୀବାସ୍ତବଙ୍କ ବେଶ୍ ଅବଦାନ ରହିଛି ।
ସେ ନିଜେ ବିଜ୍ଞାନ ଶିକ୍ଷା କ୍ଷେତ୍ରରୁ ଆସିଥିଲେ ମଧ୍ୟ ସାମ୍ବାଦିକତାରେ ସଫଳ ହୋଇଥିଲେ ଏବଂ ପରବର୍ତ୍ତୀ ସମୟରେ ସାମ୍ବାଦିକତା ଶିକ୍ଷା କ୍ଷେତ୍ରକୁ ଆସିଥିଲେ । ଦେଶ ବିଦେଶର ବହୁ ସ୍ଥାନକୁ ସେ ଶିକ୍ଷାଦାନ ପାଇଁ ଯାଉଥିଲେ ।
ତାଙ୍କ ଜୀବନଶୈଳୀ ଖୁବ୍ ସାଧାରଣ ଥିଲା ବୋଲି ଡ. ଚାଟାର୍ଜୀ ପ୍ରକାଶ କରିଛନ୍ତି ।
ଏହି କାର୍ଯ୍ୟକ୍ରମରେ ଆଇଆଇଏମସି ଢେଙ୍କାନାଳର ସହକାରୀ ପ୍ରଫେସର ଡ. ଜ୍ୟୋତି ପ୍ରକାଶ ମହାପାତ୍ର ଅତିଥି ପରିଚୟ ପ୍ରଦାନ କରିଥିବାବେଳେ ଧନ୍ୟବାଦ ଅର୍ପଣ କରିଛନ୍ତି ଏକାଡେମିକ ଆସୋସିଏଟ୍ ଅଭିଷେକ ରୟ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
